"सच बताइये क्या हुआ? आप लोग अलग हो गये? कहीं तलाक... " भास्कर ने अपनी जीभ काट ली बात पूरी नहीं कर पाए। सोनाली ने धीरे से हाथ छुड़ा कर चाय का कप उठा लिया। वो एकदम शांत थी कोई उद्विग्नता नहीं पर चेहरे और आँखों का सूनापन उन्हें डराने लगा। वे जानते थे इस ख़ामोशी के पीछे एक तूफ़ान छुपा है, जिसका बाहर आना जरूरी था। खुद को सांत्वना देने की तमाम कोशिशों के बाद भी दिल के किसी कोने में वह आशंका सच होने की अनुभूति उन्हें होने लगी। इस तनाव को झेलने की उनकी शक्ति ख़त्म हो गई उन्होंने फिर पूछा "कहीं मेरे कारण तो नहीं?"